Pranešimas žiniasklaidai

2023 m. rugsėjo 21 d.

**„Nortal“ plečiasi: įsigijo programinės įrangos kūrimo įmonę „Questers“**

**Tarptautinė strateginių pokyčių ir technologijų bendrovė „Nortal“, turinti padalinį Lietuvoje įsigijo „TPXimpact“ bendrovės dukterinę įmonę „Questers“, kuriančią ir platinančią programinę įrangą. Įmonių atstovų teigimu, šis sprendimas padės sustiprinti ir praplėsti organizacijų veiklą – burti tarptautines informacinių technologijų (IT) ir inžinerijos komandas visame pasaulyje.**

2007 m. veiklą pradėjusi „Questers“ yra viena lyderiaujančių tarptautinių programinės įrangos kūrimo bendrovių, kuriančių ir valdančių specializuotas komandas, dirbančias skirtingose pramonės šakose. Įmonė gali pasigirti klientais visame pasaulyje, pavyzdžiui, Jungtinėje Karalystėjė, JAV, Vokietijoje, Belgijoje, Norvegijoje ar Šveicarijoje.

Anot „Nortal“ generalinio direktoriaus ir įkūrėjo Priit Alamäe, „Questers“ prisijungs prie dukterinės „Nortal“ įmonės „pwrteams“ ir kartu kurs specialias tarptautines komandas klientams.

„Tikimės, kad „Questers“ padės „pwrteams“ klientams JAV ir Jungtinės Karalystės rinkose bei padidins per pastaruosius penkerius metus pasiektą dviženklį augimą. Labai džiaugiuosi matydamas, kad mūsų tarptautinę komandą papildė daugiau nei 300 naujų darbuotojų“, – sako P. Alamäe.

Pasak „Nortal“ padalinio Lietuvoje vadovo Mindaugo Tarailos, toks susijungimas išplės Nortal klientų ir jų projektų geografinę aprėptį, o su naujais kolegomis susipažinti ir bendradarbiauti nekantrauja ir „Nortal“ komandos Lietuvoje nariai.

Dalyvauti „Nortal“ augime – neįkainojama patirtis. Lietuvoje esantis padalinys iš vietinės IT kompanijos išaugo į didelį tarptautinį technologijų centrą. Vilniaus ir Kauno biuruose dirba itin stipri komanda, kuri ne tik nuolat pildosi ir plečiasi, bet ir tobulėja – dirba su vis didesniais projektais ir imasi naujų iššūkių. Tikiu, kad naujai prisijungę darbuotojai papildys mūsų ekspertines žinias“, – sako M. Taraila.

Prekės ženklą „pwrteams“ Nortal pristatė pernai, kai į bendrovės veiklą įtraukė naują užsakomųjų paslaugų ir komandų didinimo verslo modelį. Šiuo metu „pwrteams“ dirba su klientais iš Europos ir Šiaurės Amerikos, o bendrovės paslaugų centrai įsikūrę Ukrainoje, Lenkijoje, Serbijoje, Lietuvoje, Estijoje ir Meksikoje. Po „Questers“ įsigijimo prie esamų šalių prisijungs ir Bulgarija.

„Talentai yra „pwrteams“ sėkmės ir augimo paslaptis, tad šis žingsnis yra būtinas mūsų plėtrai. „Questers“ profesionalai Bulgarijoje papildys mūsų esamą „pwrteams“ komandą. Sieksime tapti tarptautiniais lyderiais, teikiančiais specializuotus IT sprendimus“, – teigia „pwrteams“ generalinis direktorius Karelas Saurvaltas.

Anot „Questers“ generalinio direktoriaus Aleksandro Drangajovo, būdama „TPXimpact“ dalimi, „Questers“ tapo patikima, efektyviai dirbančia įmone, kurios tikslas – teikti klientams nuolatinę vertę.

„Prisijungimas prie „pwrteams“ suteiks dar daugiau galimybių. Kartu galėsime dar greičiau ir efektyviau reaguoti į besikeičiančius technologinius bendradarbiavimo sektoriaus poreikius ir teikti dar geresnius pasiūlymus“, – sako A. Drangajovas.

Tarptautinė strateginių pokyčių ir technologijų bendrovė „Nortal“ yra žinoma dėl Estijos vyriausybės skaitmeninės transformacijos „e-Estonia“ ir toliau plečia savo veiklą Europoje ir Šiaurės Amerikoje. Neseniai bendrovė įsteigė tiekimo centrą Gvadalacharoje (Meksika), taip vykdo aktyvią plėtrą Jungtinėje Karalystėje, siūlydama paslaugas tiek viešajam, tiek privačiajam sektoriui. Siekiant išplėsti pajėgas Jungtinėje Karalystėje, vykdomuoju direktoriumi buvo paskirtas Thomasas Hedley.